Svenska dagen
Svenska dagen, Svenska dagen fejres den 6. november som en slags nationaldag for den svensksprogede del af befolkningen i Finland, finlandssvenskerne. Dagen er indstiftet af Axel Lille, stifteren af Svenska folkpartiet og fejredes første gang i 1908. Inspirationen til at vælge 6. november, der var Gustav 2. Adolfs dødsdag (1632), kom fra Sverige, hvor man siden midten af 1800-t. havde fejret dagen under denne konges navn. Dagen havde til hensigt at virke for sammenholdet i den finlandssvenske befolkning over for den dominerende finske befolkning, da begge gruppers nationalfølelse fik frit løb som følge af den demokratisering, der blev resultatet af 1905-revolutionen i Rusland og de samtidige uroligheder i Finland.
Dagen har været flagdag over hele Finland siden 1979 og med i almanakken siden 1980 ved det navn.